Okresná prokuratúra Prešov 
Masarykova 16, 080 97 Prešov

Sp. zn. : 1 Pv 519/13/7707	Prešov, 3.4.2014
EEČ : 2-58-244-2014

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako osoba podnikajúca pod obchodným menom XXXXX IČO : XXXXX, zrazil z miezd svojich zamestnancov
- v období 02-05/2010, 09-10/2010, 03/2012 a 06-12/2012 príspevok na nemocenské poistenie a dôchodkové zabezpečenie, ktorý Sociálnej poisťovni neodviedol vo výške 1.167,75 EUR
- v období od 03/2012 do 12/2012 poistné na verejné zdravotné poistenie, ktoré Všeobecnej zdravotnej poisťovni, a.s., neodviedol vo výške 312,21 EUR
- v období rokov 2010, 2011 a 2012 daň zo závislej činnosti, ktorú Daňovému úradu Prešov neodviedol vo výške 1.613,62 EUR

čím takto vyššie uvedeným inštitúciám za obdobie od 02/2010 do 12/2012 neodviedol finančné prostriedky v celkovej výške 3.093,58 EUR

lebo zanikla trestnosť činu

Odôvodnenie:
Vyšetrovateľ Odboru kriminálnej polície OR PZ Prešov dňa XXXXX uznesením sp. zn. ORP-XXXXX/OEK-PO-XXXXX rozhodol o stíhaní XXXXX pre skutok právne kvalifikovaný ako zločin neodvedenia dane a poistného podľa § 277 ods. 1, 2 písm. b) Tr. zákona, ktorý mal spáchať tak, ako je to uvedené vo výrokovej časti tohto uznesenia. 

	V priebehu vyšetrovania obvinený prehlásil, že je si vedomý svojho dlhu, nikdy ho nenamietal, no dostal sa do zlej finančnej situácie z dôvodu, že mu  neboli uhradené všetky faktúry, preto finančné prostriedky musel použiť pre osobnú potrebu, keďže manželka bola v tom čase na materskej dovolenke, navyše snažil sa neprepustiť zamestnancov, za ktorých platil odvody. Po poučení o podmienkach účinnej ľútosti prehlásil, že všetky pozdĺžnosti sa bude snažiť vyrovnať do skončenia vyšetrovania a v závere vyšetrovania pri oboznamovaní sa so spisom doložil fotokópie dokladov, ktoré preukazujú, že svoju povinnosť si splnil a dlžné sumy, ktorých neodvedenie bolo predmetom jeho stíhania, uhradil. 

Konkrétne poštou dňa 31. marca 2014 Daňovému úradu Prešov uhradil sumu vo výške 1.613,62 EUR, dňa 11. februára 2014 uhradil v hotovosti do pokladne Všeobecnej zdravotnej poisťovne, pobočka Prešov, sumu vo výške 312,21 EUR a dňa 31. marca 2014 uhradil v hotovosti do pokladne Sociálnej poisťovne, pobočka Prešov, sumu vo výške 1.167, 75 EUR (oboznámenie s výsledkami vyšetrovania bolo 31. marca 2014). 

Z odpisu registra trestov obv. XXXXX vyplýva, že menovaný tam nemá nijaký záznam, ani nebolo zistené nijaké postihnutie obvineného za obdobné konanie.

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Podľa § 86 ods. 1 písm. e) Tr. zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278 ods. 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 86 ods. 2 Tr. zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Keďže bolo nepochybne preukázané, že obv. XXXXX vyrovnal svoje nedoplatky voči odvodovým inštitúciám v plnej výške podľa uznesenia o stíhaní, čím zanikla trestnosť činu, pre ktorý bol stíhaný, bolo potrebné, aj vzhľadom na jeho doterajšiu bezúhonnosť, trestné stíhanie proti nemu zastaviť.

Poučenie:
Proti tomuto uzneseniu sťažnosť  je prípustná do troch dní odo dňa jeho oznámenia na tunajšiu prokuratúru, o sťažnosti rozhodne Krajská prokuratúra v Prešove. Sťažnosť má odkladný účinok. 

JUDr. Michal Barnišin
prokurátor